Ultime Cena

Le Ultime Cena es le ultime repasto que, secundo le relatos del Evangelios, Jesus divideva con su Apostolos in Jerusalem ante su crucifixion. Le Ultime Cena es commemorate per christianos specialmente in le Jovedi Sancte. Le Ultime Cena forma le base scriptural pro le Eucharistia, cognoscite etiam como Communion sancte o Cena del Senior.

Le Nove Testamento mentiona le Ultime Cena in quatro de su libros. Le Prime Epistola al Corinthios (1 Cor. 11:23–25) contine le plus ancian mention cognoscite. Le quatro Evangelios canonic affirma que le Ultime Cena occurreva durante le septimana del Pascha, paucos dies post le entrata triumphante de Jesus in Jerusalem, e ante su crucifixion in le Venerdi Sancte (Matteo 26:17–29; Marco 14:12–25; Luca 22:7–38). Durante le repasto, Jesus predice su traition per un del apostolos presente, e pronostica que, ante le matino sequente, Petro le negará tres vices.

Le tres Evangelios synoptic e le Prime Epistola al Corinthios include le relato del institution del Eucharistia, in le qual Jesus prende pan, lo frange, e lo da al presentes, dicente: “Isto es mi corpore date pro vos.” Le Evangelio secundo Johannes narra que Jesus lavava le pedes del apostolos (Lavatura del pedes), dava le nove mandamento “de amar le unes le alteres como io vos ha amate,” e contine le discurso de addio detaliate de Jesus, ubi ille appella le apostolos qui seque su doctrina “amicos e non servos,” durante que ille los prepara pro su partida.

Alcun eruditos ha cercate in le Ultime Cena le fonte del traditiones eucharistic del Christianismo primitive. Altere considera que le relato del Ultime Cena es derivate del practica eucharistic del prime seculo, tal como describite per Paulo in le medio del annos 50.

Categoria:Vita de Jesus Christo in le Nove Testamento

Categoria:Seculo 1 in Jerusalem
Categoria:Terminologia christian
Categoria:Eventos de repasto
Categoria:Passion de Jesus
Categoria:Sacramentos